Man skuldig aan moord ondanks ‘nuwe’ vingerafdruk | Netwerk24
Deur Isabel Venter 24 Maart 2020 17:45
Justice Sethlangu (39) is Dinsdag in die hooggeregshof in Pretoria skuldig bevind vir die moord op Johann Heunis van Kameeldrift in Pretoria. Foto: Isabel Venter
Justice Sethlangu (39) is Dinsdag skuldig bevind aan die moord op ’n man wat voor sy gesin doodgeskiet is.
Johann Heunis is op 1 Oktober 2016 in sy huis in die Kameeldrift-omgewing in Pretoria herhaaldelik in die bors en kop geskiet ten aanskoue van sy vrou wat toe ver swanger was met hul vierde kind, asook sy vierjarige dogter, Mieke.
Sethlangu het volgehou dat hy niks van die moord weet nie.
Dit was vir hom uiters verbasend dat Mariandra, Heunis se weduwee, hom as die moordenaar uitgewys het in ’n polisie uitkenningsparade, het Sethlangu in die hooggeregshof in Pretoria gesê.
Buiten vir die moord op Heunis, is Sethlangu ook skuldig bevind vir sy aandeel in twee ander huisbrake in dieselfde omgewing.
Sethlangu is skuldig bevind op drie aanklagte van huisbraak met die opset om te roof, moord en een klag van die onwettige besit van ’n vuurwapen en ammunisie.
Regter William Letsoalo het in sy uitspraak gesê die bewyse het swaar teen Sethlangu geweeg.
Justice Sethlangu (39) steek Dinsdag sy gesig weg vir die kamera. Hy is skuldig bevind aan onder meer moord en huisroof.Foto: Isabel Venter
Sethlangu se vingerafdrukke is op twee misdaadtonele, ná die rooftog by die huis van dr. Marti Koen op 21 Junie 2016, en ná die rooftog op 29 Julie 2016 by die huis van Stephanus Louwrens en Maria Beets, gevind.
Tydens sy verhoor het van Sethlangu se vingerafdrukke wel drasties verander. Sy regterduim se afdruk was onherkenbaar vermink.
Ten spyte hiervan kon ’n vingerafdrukspesialis steeds Sethlangu se “nuwe” afdruk positief verbind met dié wat op die misdaadtonele van Koen, Louwrens en Beets gevind is. In Johann en Mariandra se huis kon die polisie slegs handskoenafdrukke kry op ’n leer wat gebruik is om toegang tot die huis te bekom.
Die staat het aangevoer dat daar in al drie gevalle nog aanvallers was, maar dat hulle tot op datum nog op vrye voet is.
Ten spyte hiervan het Letsoalo bevind dat Koen en Mariandra sonder aarseling vir Sethlangu uitgewys het as dié een wat die vuurwapen hanteer het.
In Johann se geval was hy die moordenaar wat hom summier in die kop geskiet het nadat Mieke vir hom en die aanvallers gesê het hulle kan maar die geld uit haar spaarbussie vat.
Adv. Josie van der Westhuysen, staatsaanklaer, het vir die maksimum vonnis gevra.
“Hy het geen berou getoon vir sy dade nie, maar verwag van die hof om hom genade te betoon. Dit is onaanvaarbaar. Heunis is koelbloedig doodgeskiet. Al die ander slagoffers gaan lewenslank die letsels van hierdie misdade dra, daarom sal die swaarste straf gepas wees,” sê Van der Westhuysen.
Letsoalo sal na verwagting later vandeesweek die vonnis oplê.
Meer oor: Kameeldrift | Johann Heunis | Justice Sethlangu
Lasbrief uitgereik ná moord op Bethal-egpaar
Bejaarde in huis dood